PSLลุ้นจ่ายปันผล ทาทาสตีลเริ่มกำไร
PSL โอดขาดทุน 40 ล้านบาท ครั้งแรกในรอบ 10 ปี เดินหน้าปันผลไตรมาสแรก ลุ้นบอร์ดถกสัปดาห์หน้า ยันแนวโน้มดีขึ้น ส่วนทาทา สตีล เริ่มเห็นกำไร
9 พ.ค. 2555

PSL โอดขาดทุน 40 ล้านบาท ครั้งแรกในรอบ 10 ปี เดินหน้าปันผลไตรมาสแรก ลุ้นบอร์ดถกสัปดาห์หน้า ยันแนวโน้มดีขึ้น ส่วนทาทา สตีล เริ่มเห็นกำไร
นายคาลิด มอยนูดดิน ฮาชิม กรรมการผู้จัดการ บริษัท พรีเชียส ชิพปิ้ง (PSL) เปิดเผยว่า ไตรมาสแรกของปีนี้บริษัทมีขาดทุนสุทธิ 40 ล้านบาท ถือว่าเป็นครั้งแรกในรอบ 10 ปี นับตั้งแต่ปี 2545 แต่ไม่น่าจะกระทบต่อความสามารถในการจ่ายเงินปันผล ซึ่งบริษัทจ่ายทุกไตรมาส เนื่องจากบริษัทมีฐานะการเงินแข็งแกร่ง โดยมีกำไรสะสมจำนวนมากประมาณ 400 ล้านเหรียญสหรัฐ อย่างไรก็ตามขึ้นอยู่กับการพิจารณาของคณะกรรมการบริษัทที่จะมีขึ้นในสัปดาห์หน้า 
ทั้งนี้ ผลขาดทุนที่เกิดขึ้นเป็นไปตามดัชนีค่าระวางเรือที่ลดลง ทำให้รายได้ต่อลำต่อวันเฉลี่ยในไตรมาสแรกอยู่ที่ 8,314 เหรียญสหรัฐต่อวันต่อลำ ถือว่าสูงกว่าประมาณการที่บริษัทตั้งไว้ทั้งปีนี้ที่ 7,150 เหรียญสหรัฐต่อวันต่อลำ
“ไตรมาสแรกน่าจะเป็นระดับต่ำสุดแล้ว อัตราค่าระวางเรือเดือน เม.ย. มีอัตราการขยายตัว 18% เมื่อเทียบกับในไตรมาสแรกของตลาดโดยรวม” นายคาลิด กล่าว
นอกจากนี้ ในไตรมาส 2 และไตรมาส 3 บริษัทจะมีการรับรู้รายได้จากการขายสัญญาเช่าเรือจำนวน 2 ลำ ทำให้บริษัทมีกำไรพิเศษไม่น้อยกว่า 3.5 ล้านเหรียญสหรัฐต่อลำ อย่างไรก็ตามแต่ไม่สามารถระบุได้ว่าในไตรมาส 2 ผลประกอบการของบริษัทจะกลับมามีกำไร 
นายคาลิด กล่าวว่า บริษัทเตรียมเพิ่มกำลังเรือ โดยมีแผนจะซื้อเรือมือสองในช่วง 1-2 ไตรมาสนี้ เนื่องจากราคาเรือลดลงถือว่าน่าสนใจ ซึ่งบริษัทประเมินว่าในปี 2556 อุตสาหกรรมเดินเรือจะมีทิศทางที่ดีขึ้น จึงมีแผนจะเพิ่มกองเรืออีก 30 ลำ เป็น 60 ลำ ในช่วงระยะเวลา 2 ปีนับจากนี้ 
ทางด้านนายปิยุช กุปต้า กรรมการผู้จัดการใหญ่ บริษัท ทาทา สตีล (ประเทศไทย) หรือ TSTH เปิดผลงานประจำปี 2554-2555 สิ้นสุดวันที่ 31 ธ.ค. 2555 ว่าขาดทุนสุทธิ 1,580 ล้านบาท แย่ลงเทียบกับช่วงเดียวกันปีก่อนขาดทุนสุทธิ 976 ล้านบาท แต่ในไตรมาส 4 บริษัทมีการฟื้นตัวอย่างมาก เหลือขาดทุนเพียง 240 ล้านบาท เทียบกับไตรมาส 3 ขาดทุนสุทธิ 943 ล้านบาท หลังปริมาณการขายเพิ่มขึ้น 30% 
ขณะที่แนวโน้มบริษัทดีขึ้นหลังมีกำไรจากการดำเนินงานเบื้องต้นในไตรมาส 3 แต่ได้รับผลกระทบจากน้ำท่วมถึง 120 ล้านบาท และรวมทั้งปีที่ยังคงขาดทุนเพิ่มขึ้นมาจากการหยุดผลิตชั่วคราวของโครงการ MBF ที่ทำให้มีค่าใช้จ่ายพิเศษ 415 ล้านบาท และการปรับปรุงภาษีเงินได้รอการตัดบัญชี 272 ล้านบาท เนื่องมาจากการลดอัตราภาษีเงินได้นิติบุคคล
นอกจากนี้ ยังมีปัจจัยลบในการแข่งขันจากการนำเข้าสินค้าประเภทเหล็กลวดคาร์บอนต่ำผสมสารโบรอน และเหล็กลวดเกรดพิเศษผสมสารโครเมียมจากจีนที่ได้รับสิทธิประโยชน์จากมาตรการลดหย่อนภาษี ส่งผลให้อัตรากำไรขั้นต้นต่ำกว่าไตรมาส 4 ปีนี้ต่ำกว่าไตรมาส 4 ปี 2553-2554